AIŠKINAMASIS RAŠTAS
DĖL LEIDIMO VYKDYTI VIEŠĄJĮ PIRKIMĄ „Panevėžio miesto savivaldybės aplinkos monitoringo programos 2027-2032 m. įgyvendinimas“ IR ADMINISTRACIJOS DIREKTORIUI PASIRAŠYTI SUTARTĮ 
2026 m. rugsėjo 8 d.
Panevėžys

1. Sprendimo projekto tikslai ir uždaviniai: 

Panevėžio miesto savivaldybės vardu sudaromų sutarčių pasirašymo tvarkos aprašo, patvirtinto Panevėžio miesto savivaldybės tarybos 2023 m. gruodžio 28 d. sprendimu Nr. 1-394 „Dėl Panevėžio miesto savivaldybės vardu sudaromų sutarčių pasirašymo tvarkos aprašo patvirtinimo, Savivaldybės tarybos 2014 m. gegužės 29 d. sprendimo Nr. 1-154 pripažinimo netekusiu galios ir įgaliojimo Savivaldybės merui“, 6.10 papunktis nustato, kad be išankstinio Panevėžio miesto savivaldybės tarybos (toliau – Taryba) pritarimo negali būti sudaromos Savivaldybės sutartys ir susitarimai (toliau – Sutartys) dėl viešųjų pirkimų, kuriuose prisiimami ateinančių metų finansiniai įsipareigojimai.
2. Siūlomos teisinio reguliavimo nuostatos, laukiami rezultatai: 
Tarybos sprendimo projektas parengtas, kad Savivaldybės administracija galėtų vykdyti Lietuvos Respublikos savivaldos įstatymo 6 straipsnio 28 dalyje nustatytą savivaldybės savarankiškąją funkciją – „aplinkos kokybės gerinimas ir apsauga, aplinkos monitoringas“.
Panevėžio miesto savivaldybės aplinkos monitoringo programos 2027-2032 m. (toliau – Monitoringo programa) įgyvendinimo tikslas – Panevėžio miesto savivaldybei priskirtoje teritorijoje vykdant sistemingus gamtinės aplinkos bei jos komponentų būklės ir jų tarpusavio sąveikos stebėjimus, gauti detalesnę informaciją apie savivaldybės teritorijos gamtinės aplinkos būklę, kuria remiantis būtų galima vertinti ir prognozuoti aplinkos pokyčius bei galimas pasekmes, rengti atitinkamas rekomendacijas, planuoti neigiamo poveikio mažinimo aplinkosaugos priemones, kaupti ir teikti patikimą informaciją specialistams bei visuomenei.
Panevėžio miesto savivaldybės aplinkos monitoringo programoje 2027–2032 metams numatomas šių aplinkos komponentų tyrimas:

· aplinkos oro;

· paviršinio vandens;

· dirvožemio;

· požeminio vandens. 
3. Lėšų poreikis ir šaltiniai: 
Preliminariais skaičiavimais Monitoringo programos įgyvendinimui 1 metams reikės apie 40 000,00 eurų, įgyvendinti visą programą per 6 metus – apie 240 000,00 eurų. Tiksli reikiamų lėšų suma paaiškės atlikus viešųjų pirkimų procedūras. 
Finansavimo šaltinis: Savivaldybės aplinkos apsaugos rėmimo specialiosios programos lėšos.
4. Sprendimui priimti reikalingi pagrindimai, skaičiavimai ar paaiškinimai:
Pritarus pateiktam sprendimo projektui bus vykdomos viešųjų pirkimų procedūros ir užtikrinamas nepertraukiamas privalomų Savivaldybės savarankiškųjų funkcijų vykdymas, paslaugų teikimas.

5. Kieno iniciatyva parengtas sprendimo projektas:
Tarybos sprendimo projektas parengtas Panevėžio miesto savivaldybės administracijos iniciatyva.

